South Park
South Park, amerikansk tegnefilmserie skabt af Trey Parker (f. 1969) og Matt Stone (f. 1971). Efter optræden i et video-julekort i 1995 (hvori Jesus og julemanden slås om retten til julebudskabet) fik seriens figurer deres tv-debut i 1997, og i 1999 kom filmen South Park: Bigger, Longer & Uncut (2000, South Park. Større, længere & ucensureret). Seriens bizarre hændelser, centreret om de fire hovedpersoner, Kyle, Stan, Cartman og Kenny fra tredje klasse i byen South Park, Colorado giver anledning til grovkornede angreb på amerikanske dyder og mediepersonligheder. Serien er præget af en bevidst barnlig, sort humor med mange bandeord, hvad der både har gjort den noget kontroversiel og medvirket til dens succes, især blandt et yngre publikum.